 

**בבית הדין הצבאי המחוזי**

**במחוז שיפוטי צפון**

בפני ההרכב: : סא"ל טובי הארט – אב"ד

סא"ל לידור דרכמן – שופטת

 סרן סיוון סרנגא - שופטת

**בעניין: התובע הצבאי (ע"י ב"כ, סגן דיוויד סמולר)**

**נגד**

**הנאשם: ח/XXX טוראי א' א' (ע"י ב"כ, עו"ד נילי אהרון ועו"ד מירה רובין)**

**הכרעת-דין**

על פי הודאתו, מורשע הנאשם בעבירה של שימוש בלתי חוקי בנשק, לפי סעיף 85 סיפא לחוק השיפוט הצבאי, התשט"ו-1955, בהתאם לכתב האישום המתוקן ולפרטים הנוספים.

**ניתנה היום, כ"ט בחשוון תשפ"ד, 13.11.2023, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופטת

**גזר-דין**

הנאשם, טוראי א' א', הורשע על פי הודאתו בעבירה של שימוש בלתי חוקי בנשק. כמפורט בכתב האישום המתוקן הנאשם כיוון את נשקו לעבר חברו ליחידה, העביר את נצרת הנשק למצב בודדת ולחץ על ההדק, וכל זאת כשהתקן "המק פורק" מחוץ לנשק. חברו של הנאשם בעט בנשק ואמר לו להוריד אותו אך הנאשם שב וכיוון את הנשק עד שהחבר יצא מהחדר.

הנאשם התגייס לצה"ל בחודש אוגוסט 2023 ובזמן ביצוע העבירה היה בהכשרת טירונות כלוחם. עברו הפלילי והמשמעתי נקיים לחלוטין. מחוו"ד מפקד שהונחה בפנינו עולה כי האירוע שבו נכשל אינו מאפיין את שירותו הטוב בדרך כלל. מפקדו המליץ להעניק לנאשם הזדמנות נוספת להשתלב כלוחם. למען שלמות התמונה נציין כי זה עתה גזרנו את דינו של הנאשם בגין עבירות של פציעה ושיבוש מהלכי משפט, שבוצעו למחרת היום.

המעשים שבהם נכשל הנאשם מסוכנים. הנאשם ביצע שורה של פעולות בנשקו האישי לרבות לחיצה על ההדק. ניסיון העבר מלמד כי מעשים דומים הסתיימו בפגיעות בגוף ובנפש גם כאשר מחזיק הנשק לא התכוון לכך והיה בטוח לחלוטין שאין חשש לירי. מן ההכרח להטיל עונשים שיבהירו פעם נוספת לכלל חיילי צה"ל את האיסור החמור על שימוש בלתי חוקי בנשק באשר הוא.

הצדדים הציגו בפנינו הסדר טיעון אשר מבקש לאזן בין חומרת העבירה ובין הודאת הנאשם באשמה תוך נטילת אחריות ווויתור על טענות ראייתיות, וכן עברו הנקי והמוטיבציה שלו לשירות קרבי תקין. הנאשם בדברו האחרון הביע חרטה על המעשים ומסר באופן נרגש כי בשעתו לא הבין את מידת החומרה הטמונה בהם.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג, הגם שהעונש בתיק זה מקל עם הנאשם.

**על הנאשם נגזרים, אפוא, העונשים הבאים:**

1. **שישים (60) ימי מאסר לריצוי בפועל, החל מיום 11.12.2023.**
2. **עונש מאסר מותנה בן תשעים (90) ימים למשך שנתיים (2), לבל יעבור את העבירה שבה הורשע.**

**זכות ערעור כחוק.**

**ניתן היום, כ"ט בחשוון תשפ"ד, 13.11.2023, והודע בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופטת

**העתק נכון מהמקור

ק' בית הדין**

**נערך על ידי: ס.ש**

**בתאריך: 29.11.2023**

**חתימת המגיה: סגן שיר בן-ארמון**